D. Čaplovič, podpredseda vlády SR: (2009-02-10):
Keďže Slovenská republika je členským štátom Európskej únie, musí, prirodzene, reagovať na mnohé odporúčania Komisie, musí sa snažiť mnohé veci konzultatívne riešiť, aby tie názory, ktoré odznievajú na tej najvyššej úrovni, sa postupne dostávali v zmysle procesu aj do jednotlivých národných programov a osobitne v tomto prípade aj Slovenskej republiky. Pán komisár hovoril o tom, že tak ako minulý rok inicioval Európsky rok viackultúrnosti, mnohokultúrnosti, tento rok je Európskym rokom tvorivosti a inovácie. Keď sa zo strany vedenia Komisie a osobitne prístupom pána komisára Jána Figeľa pristúpilo k tomuto návrhu, ani sa vtedy nepočítalo ešte tak, ako bude dôležitá pre Európsku úniu a, samozrejme, pre občanov Európskej únie a jednotlivých národných štátov v súčasnosti tvorivosť a inovácia v tomto krízovom čase, v čase hospodárskej a finančnej krízy. Samozrejme, netýka sa to len občanov, týka sa to predovšetkým politikov, ktorí musia v národných vládach, ale, samozrejme, aj na úrovni samospráv, nižších samosprávnych celkov, či už regionálnych v našom prípade, ale aj miestnych a obecných a mestských samospráv, ale, prirodzene, aj na tých vyšších úrovniach reagovať na to, čo sa deje vo svete, aby procesy, ktoré sú nezvratné a ktoré veľmi ťažko zasahujú každodenný život občanov, boli čo najmiernejšie, aby boli zmiernené, aby sme dopady, ktoré prichádzajú a budú prichádzať ešte viacej v priebehu tohto roka, vedeli riešiť. Celý tento materiál, ktorý sa skladá z dvoch častí, je orientovaný na celý legislatívny plán Európskej komisie aj v zmysle toho, o čom hovoril, v súvislosti s prioritami, pán komisár Ján Figeľ. Prvá časť je Legislatívny a pracovný program Európskej komisie na rok 2009 v pôvodnom nezmenenom znení. Samozrejme, vyplývajú z neho nové úlohy, na ktoré bude potrebné, prirodzene,  aj z nášho hľadiska veľmi rýchlo prostredníctvom jednotlivých rezortov reagovať. Je to materiál,  ktorý publikovala Európska komisia dňa 10. novembra 2008. Druhá časť materiálu, a tá je podstatná, z môjho hľadiska, je správa o prioritách vyplývajúcich z Legislatívneho a pracovného programu Európskej komisie na rok 2009 pre Slovenskú republiku, ktorá bola vypracovaná v úzkej spolupráci s ministerstvami a ústrednými orgánmi štátnej správy. Samotný materiál podáva stručnú informáciu o zámeroch Európskej komisie na nasledujúci kalendárny rok, to znamená tento rok, rok 2009. A zároveň dáva základný prehľad o tom, ako korešpondujú so zámermi vlády Slovenskej republiky mnohé úlohy, ktoré pre nás vyplývajú, ako sa návrhy, konkrétne Komisie, odrazia na ekonomickom, sociálnom a legislatívnom prostredí Slovenskej republiky. Prílohu k materiálu tvorí tabuľka prioritných úloh Európskej komisie stanovených v Legislatívnom a pracovnom programe Európskej komisie na rok 2009 a z toho vyplývajúce priority pre Slovenskú republiku. Príloha je vytvorená na základe podkladov zo všetkých rezortov. Každá úloha Komisie je ohodnotená stupňom priority, pričom predstavuje stupeň 1 najvyššiu prioritu a stupeň 3 najnižšiu. Hodnotenie bolo vykonané na základe materiálu k uzneseniu vlády Slovenskej republiky č. 1120 z roku 2004. Ku každej úlohe z najvyššou prioritou je pripojené krátke odôvodnenie. Zároveň si dovoľujem upozorniť, že v hornej časti kolónky vyhradenej na určenie gestorstva sa nachádzajú tie rezorty a ústredné orgány štátnej správy, ktorých sa daná problematika dotýka, prirodzene, najviac, a pod nimi sa nachádzajú rezorty, ktoré sú spolugestormi plnenia týchto úloh. Vážené pani poslankyne, vážení páni poslanci, materiál, samozrejme, bude, prirodzene, musieť reagovať na nové a nové úlohy a nové a nové výzvy, ktoré budú prichádzať z prostredia Európskej komisie aj v tomto volebnom roku do Európskeho parlamentu, a zmeny Komisie, členov Komisie. Myslím si, že bude tu veľa práce pre každého, nielen na úrovni jednotlivých ministerstiev, na úrovni ministrov a vlády Slovenskej republiky, ale, pevne verím, v súčinnosti a v spolupráci aj s výbormi Národnej rady a plénom Národnej rady, teda, prirodzene, s poslancami Národnej rady Slovenskej republiky. Dovoľte mi preto takýmto spôsobom otvoriť tento materiál a poprosiť vás o to, aby sme v najbližšom období, v období náročných úloh nachádzali predovšetkým to, čo nás spája, a nie to, čo nás rozdeľuje. Ďakujem vám veľmi pekne. (Potlesk.)